钦定古今图书集成/明伦汇编/宫闱典/第133卷 > 蒋琮
## 钦定古今图书集成/明伦汇编/宫闱典/第133卷 > 蒋琮

按《明外史宦官传》：“琮，大兴人，事孝宗，掌印绶监，有小
才，伪为正论以迎合帝指李孜省，遣戍遇赦，琮言孜
省罪大，不可宥。械入京，掠死。帝韪之，命守备南京。沿
江芦场，旧隶三厂。成化初，江浦县田多沉于江，而濒
江生沙洲六，县民请耕洲补沉江田，洲与芦场近，又
瓦屑坝废地及石城门外湖地，故给民承业输租，守”
备厅皆不隶三厂。太监黄赐为守备时，受奸民献，俱
指为芦场，尽收其利。民已失业，而岁额租课仍责偿
之民。孝宗立，县民相率愬于朝，下南京御史姜绾等
覆按。琮始至，移御史使断归三厂。弘治二年，绾等劾
琮与民争利，且用揭帖抗诏旨。刑部尚书何乔新请
行南京法司勘，从之。琮条辨绾疏而泛，及御史刘恺、
方岳等及南京诸司违法事，且言绾与乔新及主事
曾望宏皆李孜省同乡，代为报复。其年星变，给事中
韩重请斥琮及太监郭镛、范麒麟等，以弭天怒。会太
监陈祖生奏“户部主事卢锦、给事中方向私种南京
后湖田，亦发南法司勘。后湖者，洪武时置黄册库其
中，令主事、给事中各”一人守之，百司不得至。岁久湖
塞，锦、向于湖滩稍种蔬伐苇给公用，故为祖生所奏。
勘未竟，适郭镛奉使两广，道南京，亦乘舟往观焉。御
史孙纮等因劾镛擅游禁地。镛怒，归愬于帝，言锦、向
违法事多。府尹杨守随勘锦、向失出。御史不劾奏，独
绳内臣。帝乃遣太监何穆、大理寺少卿杨谧再勘后
湖田，而绾、琮更讦奏不止，因令穆等并核之。明年，穆、
谧奏湖田事实，褫锦职，谪守随向以下官有差；又勘
琮不当受献地，私嘱勘官，所讦御史违法，及乔新、望、
宏为孜省奸党，皆诬绾等劾琮亦多不实，并宜逮治。
诏独逮绾等，命琮所占官房、酒楼地悉归之官。御史
伊宏、给事中陈璚等皆言“不宜以一内臣而置御史
十人于狱。”不听。狱上，绾等俱鑴级调外，宥琮不问。时
刘吉窃柄，素恶南京御史劾己，故兴此狱。尚书王恕、
李敏、给事中赵竑、御史张宾先后言琮、绾同罪异，罚
失平，亦不纳。琮由是益无忌。久之，琮复劾郎中姜性
修《运河》不法。帝命给事中任纶、郎中盛弘、御史刘玮
往勘。琮又奏纶等潜易故案，并言兵部员外郎袁燫
侵蚀船价，罪亦连性，性疏辨。会广洋卫指挥石文通
亦奏琮“僭侈杀人，掘聚宝山，伤皇陵气，及殴杀商人，
占役军匠，侵夺官地，私造马船”诸罪。再遣使核治，事
皆实。琮免死，充孝陵净军，性亦罢归。